**Frate române**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am învățat să mergem cu mulțimea,

crezând c-așa ar fi voința soartei,

în riduri ne purtăm toată asprimea,

mergând la pas cu indolența gloatei.

Visând un mâine cu-o dreptate scrisă

și așteptând minunea într-un bine,

când viața noastră-n palma lor decisă,

vânduți vom fi, la fel ca și bovine.

Conduși de cei ce au rescris prostia,

trăim o viață fără demnitate,

cum unul vinde țara ș-altul glia,

minciuna și hoția au dreptate.

Și ce-a rămas din neamul fără frică…?

Ne-am consolat cu răul ce ne-așteaptă,

privind cum țara-n două se despică,

dar sângele din noi, nu se deșteaptă.

Te-ai întrebat de ce-au murit strămoșii?

Și crucea lor îmi pare că-i vândută,

lucrezi din greu, cum au lucrat ocnașii,

sperând că Domnul mâine te ajută…

Frate române…! Ce-a rămas din tine…?

Copiii-ți plâng, femei peste hotare,

sudalme-n dinți și pline de suspine

și sufletul cu-ncetul parcă-ți moare…